ಮಹಾರಾಷ್ಟ್ರದಲ್ಲಿ ಸದ್ದು ಮಾಡುತ್ತಿದೆ ಇಲಿ ಹಗರಣ-7 ದಿನಗಳಲ್ಲಿ 3 ಲಕ್ಷಕ್ಕೂ ಅಧಿಕ ಇಲಿಗಳ ಕೊಲೆ

ಮುಂಬೈ: ಮಹಾರಾಷ್ಟ್ರ ಮಂತ್ರಾಲಯದಲ್ಲಿ ಇಲಿಗಳನ್ನು ಕೊಲ್ಲಲು ಅಲ್ಲಿನ ಆಡಳಿತ ಕಂಪೆನಿಯೊಂದಕ್ಕೆ ಟೆಂಡರ್ ನೀಡಿರುವ ಅಂಶ ವಿಧಾನಸಭೆಯಲ್ಲಿ ಭಾರೀ ಚರ್ಚೆಗೆ ಕಾರಣವಾಗಿದೆ.

ವಿಧಾನಸಭೆಯಲ್ಲಿ ಶುಕ್ರವಾರ ವಿರೋಧ ಪಕ್ಷಗಳು ಆಡಳಿತ ಪಕ್ಷದ ವಿರುದ್ಧ ಆರೋಪಗಳ ಸುರಿಮಳೆ ಮಾಡಿದ್ದು. ಇದರಲ್ಲಿ ಪ್ರಮುಖವಾಗಿ ಧಾರ್ಮಿಕ ಕ್ಷೇತ್ರ ಮಂತ್ರಾಲಯದಲ್ಲಿ ಇಲಿ ಸಾಯಿಸಲು ನೀಡಿದ್ದ ವರದಿ ಚರ್ಚೆಗೆ ಕಾರಣವಾಯಿತು.

ಬಿಜೆಪಿ ಹಿರಿಯ ನಾಯಕ ಏಕನಾಥ್ ಪ್ರಕರಣದ ಕುರಿತು ತನಿಖೆ ನಡೆಸಲು ಆಗ್ರಹಿಸಿದರು. ವರದಿಯೊಂದರ ಪ್ರಕಾರ ಮಂತ್ರಾಲಯದಲ್ಲಿ 3,19,400 ಇಲಿಗಳನ್ನು ಪತ್ತೆ ಹಚ್ಚಲಾಗಿದೆ. ಮಂತ್ರಾಲಯದ ಸಾಮಾನ್ಯದ ಆಡಳಿತ ಮಂಡಳಿ ಈ ವರದಿಯನ್ನು ಆಧಾರಿಸಿ ಸಂಸ್ಥೆಯೊಂದಕ್ಕೆ ಇಲಿ ಸಾಯಿಸಲು ಟೆಂಡರ್ ನೀಡಲಾಗಿತ್ತು. ಆದರೆ ಸಂಸ್ಥೆ ಟೆಂಡರ್ ಪಡೆದ 7 ದಿನಗಳಲ್ಲಿ 3 ಲಕ್ಷಕ್ಕೂ ಅಧಿಕ ಇಲಿಗಳನ್ನು ಸಾಯಿಸಿರುವುದಾಗಿ ವರದಿ ನೀಡಿತ್ತು. ಈ ಹಿಂದೆ ಮಂತ್ರಾಯಲಯದಲ್ಲೇ 6 ಲಕ್ಷ ಇಲಿಗಳನ್ನ ಸಾಯಿಸಲು ಆರು ತಿಂಗಳು ತೆಗೆದುಕೊಳ್ಳಲಾಗಿತ್ತು. ಆದರೆ ಈ ಸಂಸ್ಥೆ ಕೇವಲ 7 ದಿನಗಳಲ್ಲಿ ಹೇಗೆ 3 ಲಕ್ಷ ಇಲಿಗಳನ್ನು ಸಾಯಿಸಿದೆ ಎಂದು ಏಕನಾಥ್ ಪ್ರಶ್ನಿಸಿದರು.

ವರದಿ ಮಾಹಿತಿ ಪ್ರಕಾರ, 2016 ಮೇ 03 ರಿಂದ 09 ಅವಧಿಯಲ್ಲಿ ಮಂತ್ರಾಲಯದ ಕಟ್ಟದ ನೆಲ ಮಹಡಿಯಲ್ಲಿ 24 ಸಾವಿರ ಇಲಿಗಳನ್ನು ಸಾಯಿಸಲಾಗಿದೆ ಎಂದು ದಾಖಲೆಗಳನ್ನು ಸಲ್ಲಿಸಲಾಗಿದೆ. ಇನ್ನೂಳಿದಂತೆ ದಕ್ಷಿಣ, ಉತ್ತರ ಹಾಗೂ ಪಶ್ಚಿಮ ಭಾಗಗಲ್ಲಿ ಕ್ರಮವಾಗಿ 5, 6, 7 ಸಾವಿರ ಇಲಿಗಳನ್ನು ಸಾಯಿಸಲಾಗಿದೆ. ಈ ವರದಿ ನಂಬಲು ಸಾಧ್ಯವೇ ಎಂದು ಪ್ರಶ್ನಿಸಿದರು.

ವರದಿಯಲ್ಲಿ ಇರುವ ಮಾಹಿತಿಯಂತೆ ಪ್ರತಿ ದಿನ 45 ಸಾವಿರಕ್ಕೂ ಅಧಿಕ ಇಲಿಗಳ ಸಂಹಾರ ಮಾಡಲಾಗಿದೆ. ಅಂದರೆ 0.57 ಸೆಕೆಂಡ್ ಗೆ ಒಂದು. ನಿಮಿಷಕ್ಕೆ 31.68 ಇಲಿಗಳು ಸಾಯಿಸಲಾಗಿದೆ. ಪ್ರತಿ ದಿನ ಸಾಯಿಸಲಾಗಿರುವ ಇಲಿಗಳ ತೂಕ 9 ಟನ್ ಗಿಂತಲೂ ಅಧಿಕವಾಗಿದೆ. ಆದರೆ ಇವುಗಳನ್ನು ಎಲ್ಲಿ ದಹನ ಮಾಡಲಾಗಿದೆ ಎಂಬ ಮಾಹಿತಿ ಲಭಿಸಿಲ್ಲ ಎಂದು ಪ್ರಶ್ನಿಸಿದರು.

ಈ ಕುರಿತು ಸ್ಪಷ್ಟನೆ ನೀಡಿರುವ ಬಿಜೆಪಿ ಸಚಿವ ರಾಮ್ ಕದಮ್, ಘಟನೆಯಲ್ಲಿ 3 ಲಕ್ಷಕ್ಕೂ ಅಧಿಕ ಇಲಿ ಸಾಯಿಸುವ ಮಾತ್ರೆಗಳನ್ನು ಬಳಸಿಕೊಳ್ಳಲಾಗಿದೆ. ಇದು ಸತ್ತಿರುವ ಇಲಿಗಳ ಸಂಖ್ಯೆ ಅಲ್ಲ. ಎಷ್ಟು ಇಲಿಗಳು ಸಾವನ್ನಪ್ಪಿವೇ ಎಂಬುದನ್ನು ಲೆಕ್ಕ ಹಾಕಲು ಯಾವುದೇ ಯಂತ್ರವನ್ನು ಬಳಕೆ ಮಾಡಿಲ್ಲ. ಪ್ರತಿ ದಿನ 45 ಸಾವಿರ ಇಲಿ ಸಾಯಿಸಲಾಗಿದೆ ಎಂಬ ವರದಿ ಸುಳ್ಳು ಎಂದು ಹೇಳಿದ್ದಾರೆ.